Ringo Starr

Sir Ringo Starr (* 7. júl 1940, Liverpool, Spojené kráľovstvo) vlastným menom Richard Starkey je britský bubeník, spevák a herec známy predovšetkým ako bývalý člen skupiny The Beatles, v ktorej nahradil bubeníka Petea Besta.
Životopis.
Detstvo.
Ringo Starr pochádza z robotníckeho prostredia. Rodičia sa rozviedli keď mal Richard tri roky. V detstve prekonal radu ochorení s dlhodobou hospitalizáciou. Z tohto dôvodu mal časté výpadky v školskej dochádzke. Strednú školu nedokončil. 
Hudobné začiatky.
Od malička bol manuálne zručný, hudobnú kariéru začal v roku 1957, kedy si zohnal biciu súpravu a so svojim kamarátom Eddiem Milesom založil skupinu "The Eddie Clayton Skiffle Group". V roku 1959 začal hrať s vtedajšou najúspešnejšou amatérskou rock’n’rollovou kapelou "Rory Storm and the Hurricanes". Jeho vlastné meno sa pre hudobníka príliš nehodilo a tak si priezvisko skrátil na Starr a jeho spoluhráči mu, vďaka láske k prsteňom začali hovoriť Ringo (ring znamená prsteň). 
The Beatles.
V auguste 1962 nahrádza Ringo Starr bubeníka Peta Besta v skupine The Beatles ktorej členom zostáva až do oficiálneho rozpadu skupiny v apríli 1970. S Beatles nahráva ich prvý singel s názvom "Love Me Do" (na druhej strane pieseň "P.S. I Love You"), ktorý sa dostal na 17. miesto najpredávanejších dosiek.
V skupine Beatles zastával vždy pozíciu bubeníka, ako spevák sa príliš neuplatnil (na každom LP má 1-2 naspievané piesne). Najvýraznejšie zažiaril v piesniach "Honey Don't" na albume "Beatles for Sale", slávnej "Yellow Submarine" alebo "With a Little Help From My Friends". Po rozpade Beatles sa Ringo Starr vrhol na vydávanie sólových dosiek, ktoré však neboli príliš úspešné. Ako vynikajúceho bubeníka ho ale i v ďalších rokoch vyhľadávali osobnosti rockového sveta vrátane jeho bývalých spoluhráčov. Jeho bubnovanie zostáva vrcholnou školou jednoduchej brilantnosti, ako spevák je iba priemerný.
Sólová tvorba.
V roku 1970 vydal album "Sentimental Journey" plné swingových evergreenov. Album "Beaucoups Of Blues" (1970) je pre zmenu v štýle country. V 1. pol. 70. rokov nahral niekoľko hitov, napr. "It Don´t Come Easy" (1971), "Back Off Boogaloo" (1972) a "Photograph" (1973'). Album "Ringo" (1973) bol dokonca veľmi úspešným a podieľali sa na ňom všetci bývalí členovia Beatles. Dva single z tohto albumu sa umiestnili na 1. mieste v americkej hitparáde (skladby "Photograph" a "You're Sixteen"). 
20. marca 2018 bol princom Williamom povýšený do šľachtického stavu. 
Herecké pokusy.
V oblasti pop music jeho popularita od polovice 70. rokov poklesla, o to viac sa začal presadzovať ako herec. V roku 1969 sa Ringo Starr objavuje vo filme "Candy", v roku 1970 vo filme "The Magic Christian", v 1975 film "Lizstomania" a v roku 1981 získal hlavnú úlohu v snímke "Caveman". V ďalších rokoch natáča veľa filmov a TV seriálov. Ako jediný ex-Beatle sa tiež objavil v reklame, keď propagoval v USA značkovú vodku. V roku 1976 sa presťahoval do Monte Carla.
Hudobný "comeback".
Po prekonaní drogovej a alkoholickej závislosti sa v roku 1989 Ringo Starr objavuje na turné so svojou sprevádzajúcou skupinou "All-Starrs Band". 
Anthology.
V roku 1995 sa s ním spojili bývalí členovia The Beatles Paul McCartney a George Harrison pri práci na projekte nazvanom "Anthology". V roku 1994 boli zverejnené demo nahrávky Lennonových piesní, ku ktorým zostávajúci členovia skupiny nahrali sprievod a vznikli tak posledné piesne "Real Love" a "Free As A Bird" vydané na albumoch "Anthology 1" (Apple Records,1995), "Anthology 2" (Apple Records, 1996), "Anthology 3" (Apple Records, 1996)).
V roku 1998 vydal album "Vertical Man" na nahrávaní ktorého sa podieľali niektorí pozoruhodní hostia, ako napríklad Ozzy Osbourne, Steven Tyler, Alanis Morissettová.